Mai | 2018 | Assemblea de Barris per un Turisme Sostenible (ABTS)
Dos anys després de la primera edició, celebrem aquest cap de setmana el 2n Fòrum Veïnal sobre Turisme, un esdeveniment auto-organitzat i auto-fjpginançat per treballar col·lectivament la crítica, l’anàlisi i la proposta d’alternatives a un model turístic i econòmic que està acabant amb les ciutats.
La jornada de divendres 18 estarà dedicada a la xarxa SET, nascuda tot just fa 3 setmanes. En aquest temps ja ha crescut en dos nodes més amb les noves adhesions de Firenze i d’Eivissa. Representants de fins a 12 nodes seran presents a la roda de premsa per tal d’explicar la seva situació i les motivacions per adherir-se a la xarxa SET. Per la tarda, la Lleialtat Santsenca acollirà una reunió de treball oberta al públic per definir futures accions de la xarxa SET, seguida pel debat organitzat per Alba Sud i La Hidra sobre el paper dels moviments anti-turistització.
La jornada de dissabte 19 estarà dedicada a Barcelona. Pel matí tindrem una ruta crítica per Ciutat Vella, centrada en el sector turístic com a indústria extractiva. Dedicarem la tarda a aprofundir en certs aspectes de la indústria turística (com la relació amb els recursos naturals i les condicions laborals) mitjançant tallers i xerrades que tindran lloc al Casal de Barri Pou de la Figuera i Casal de Joves Palau Alòs.
12 dissabte maig 2018
Avui s’ha constituït el grup de treball per concretar de forma urgent l’activació de les mesures que inclou la moció aprovada al mes de febrer.
2 anys després de 1r Fòrum Veïnal sobre Turisme, i només algunes setmanes després de la presentació pública de la xarxa SET de 15 ciutats i regions del Sud d’Europa davant del Turisme, barregem totes dues experiències i us convidem a dues jornades de tallers, xerrades, debats, treball, una ruta crítica i moments d’esbarjo i sociabilitat.
El programa serà aquest:
– la primera jornada serà més orientada a la xarxa SET, amb la presència assegurada de 8 nodes i la resta per confirmar, amb una trobada de treball oberta a la participació de totes i tots i el debat entre moviments anti-turistització organitzat per La Hidra i Alba Sud
– la segona jornada estarà més centrada a Barcelona, amb la Ruta del Turisme Extractiu a Barcelona (aviat, més informació), un dinar popular a un espai de rellevància combativa i veÏnal com el Forat de la Vergonya i una tarda d’interessants tallers i xerrades.
Conclourem el dissabte vespre amb música, cervesetes i altres cures.
Esdeveniment absolutament gratuït, auto-organitzat i auto-finançat, volem agraïr la col·laboració d’Alba Sud i La Hidra Cooperativa, el Casal de Barri Pou de la Figuera i el Casal de Joves Palau Alòs, així com de totes les persones i entitats que participen i col·laboren. Tot plegat és un sobre-esforç col·lectiu que, n’estem convençudes, valdrà molt la pena. Us esperem!